
Hogyan motiváld a Z generációs munkavállalód?

Kulcsszavak: Z generáció; motiváció; elvárások; együttműködés
A dolgozatom főbb témája a Z generáció motivációja köré csoportosul, akik folyamatosan lépnek be a munka világába. A szervezeteknek annak érdekében, hogy bevonzzák és megtartsák ennek a generációnak a tagjait, megfelelő motivációs stratégiát szükséges alkalmazniuk. Ez a munkáltató és a munkavállaló közös érdeke is, hiszen a motivált dolgozó lelkes és jobban teljesít, lojális a munkahelyhez, illetve megélheti az önmegvalósulást is. Ennek érdekében megvizsgáltam, hogy mik a Z generációs munkavállalók elvárásai, illetve, hogy melyek azok a főbb motivációs elméletek, melyeknek mentén segíthetjük és vonzóbbá tehetjük a munkahelyet.
A fő célkitűzésem, hogy választ kapjak arra, vajon a Z generációnak mennyire meghatározó motivációs eszköz a magas pénzügyi juttatás. Továbbá a Z generáció rengeteg hasznos készséget birtokol, azonban elengedhetetlen kérdéskörnek tartom szemléltetni, hogy mennyire tud sikeresen együtt tevékenykedni a többi generációval, melyek a sikeres együttműködést gátló és segítő tényezők.
Primer kutatásomban kérdőív segítségével mértem fel a Z generáció motivációját, elvárásait munkavállaló és munkáltatói oldalról. A szekunder kutatásom során a dolgozatom alappilléreként Steigervald Krisztián és Bereczki Enikő generációkutatók előadásait/hanganyagait, továbbá Bakacsi Gyula: Szervezeti magatartás és vezetés, illetve Patrick Lencioni: Kell egy csapat című könyveit tanulmányoztam. Számos PhD, TDK dolgozat és további publikációk, könyvek, folyóiratok, elektronikus források biztosították a téma hiteles feldolgozását és az eltérő szempontok meglátását.
A dolgozatom eredményeként kirajzolódott, hogy a Z generációnak bár lényeges az inflációkövető magas fizetés, azonban legalább annyira fontos számukra, hogy a csapat elismert tagjai lehessenek, megéljék az önmegvalósítást. Szeretnének társadalmilag elismert, értelmes célokért dolgozni, azonban sokszor „terelgetni” szükséges őket. Az útjuk megtalálásához pedig szükségük van támogató mentorokra, coaching szemléletű vezetőkre, kollégákra.
A rendszeres, építő jellegű visszajelzések segítségével, illetve a kölcsönös tisztelettel, megfelelő szervezeti felépítéssel, beilleszkedést segítő programokkal biztosítani lehet a generációk közötti sikeres és hatékony együttműködést.



